Krimi händ imer na hoochkonjunktuur, psunders im fèèrnsee. Züritüütschi krimi händ s daa vil schwèèrer, wil d lüüt mäined, dialäkt läse seg müesam.    Abgsee devoo, inträssiered sich d zürcher chuum für iren dialäkt, vil weniger als d bèèrner, d basler, oder au als d schaffhuuser und d sanggaler. Das i käin verleger gfunde han, begriiff i na, wil i jetz wäiss, das me mit Züri-Krimi (und  mit andere züritüütsche gschichte) nüüt cha verdiene. Drum han i miin äigne verlaag müese gründe. Das aber niemert d vertäilig hät welen übernèè, daas hät mi mee ggwunderet. S Schwiizer Buechzäntrum z Olte hät käi platz wele haa, und d AVA z Afolteren am Albis hät ggmäint, so chliini verlääg wi mììch - das känid s, die chömid und die göngid. Debii hett ne di gliiche kondizioone potte wie ander verlääg. Drum isch s büecherlaager i de Buechhandlung Beer a de Pheeterhoofschtatt zmittst z Züri.    D  uuflaaag han i vo krimi zu krimi, vo chùùrzgschichtesamlig zu chùùrzgschichtesamlig abegsetzt. Am aafang sind s 500 exämplaar gsii, iez na 200. De priis isch soo ggrächnet, das i grad usechumm, wän ales verchaufft isch - wänn ... Bi dère chliinen uuflaag isch daas nüme mögli: ich legge druuf.